DECRETO 40/2004, do 12 de febreiro, polo que se declara a urxente ocupación, para efectos de expropiación forzosa, pola Deputación Provincial de Lugo, dos bens e dereitos necesarios para a realización da obra 121, Plan de Obras e Servicios 2003 Monforte, estrada provincial de Monforte de Lemos a Currelos, alargamento e mellora do punto quilométrico 7,80 ó 8,80 (concello de Monforte de Lemos).
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 26/02/2004

A Deputación Provincial de Lugo, en sesión celebrada o día un de agosto de dous mil tres, aprobou o proxecto da obra nº 121, Plan de Obras e Servicios 2003 Monforte, estrada provincial de Monforte de Lemos a Currelos, alargamento e mellora do punto quilométrico 7,80 ó 8,80 e, na sesión do vintenove de setembro de dous mil tres, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ó abeiro do disposto no artigo 52 da Lei de expropiación forzosa.
Por parte da Deputación Provincial de Lugo foi remitida a documentación complementaria para a correcta tramitación do expediente con data de entrada no rexistro xeral da Consellería de Xustiza, Interior e Administración Local o día oito de xaneiro de dous mil catro.
Os bens nos que se concreta a declaración de urxente ocupación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable. O dito informe tivo entrada no rexistro xeral da Consellería de Xustiza, Interior e Administración Local o día vinteseis de decembro de dous mil tres.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que segundo sinala a deputación, o alargamento e
mellora recollida, suporía a eliminación dun punto negro para o tráfico, que afecta dun xeito significativo a seguridade vial, polo que se reduciría o risco potencial de accidentes de tráfico, nunha vía fundamental para as comunicacións, ó situarse nunha zona de grande importancia económica para a comarca de Lemos e beneficiando a unha zona altamente poboada.
A competencia para a declaración da urxente ocupación correspóndelle ó Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Administración Local, e logo de deliberación do Consello da Xunta de Galicia na súa reunión do día doce de febreiro de dous mil catro,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, pola Deputación Provincial de Lugo para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución da obra nº 121, Plan de Obras e Servicios 2003 Monforte, estrada provincial de Monforte de Lemos a Currelos, alargamento e mellora do punto quilométrico 7,80 ó 8,80, debendo, se é o caso, unha vez ocupados os terreos necesarios, obte-las autorizacións que fosen necesarias dos organismos competentes, con carácter previo ó inicio das obras.
Santiago de Compostela, doce de febreiro de dous mil catro.
Manuel Fraga Iribarne
Presidente
Jesús Carlos Palmou Lorenzo
Conselleiro de Xustiza, Interior e Administración Local
CONSELLERÍA DE FAMILIA, XUVENTUDE, DEPORTE E
VOLUNTARIADO